Nr. ................/.............................2022

**REFERAT DE APROBARE**

privind

***modificarea și completarea Ghidului de finanțare a***

***Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1866/2021***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea și completarea Ghidului de finanțare a Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1866/2021.***

Baza legală a proiectului de ordin supus aprobării o constituie prevederile art. 12 alin. (4) din ***Ordonanța de urgență a Guvernului nr. 115/2011*** privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare. Potrivit art. 12 alin. (4) din actul normativ menționat, ”(4) *Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.”

 Ghidul de finanțare conţine dispoziţii privind scopul, obiectul şi indicatorii de performanţă ai Programului, eligibilitatea solicitantului finanţării, a proiectului propus şi a cheltuielilor acestuia, precum și cu privire la procedurile privind evaluarea, implementarea, decontarea şi monitorizarea proiectului propus. Scopul Programului îl reprezintă îmbunătăţirea calităţii mediului prin reducerea emisiilor de gaze cu efect de seră prin utilizarea unor corpuri de iluminat cu surse LED care să determine o eficienţă energetică ridicată şi poluare luminoasă minimă. Obiectul Programului vizează modernizarea sistemelor de iluminat public prin înlocuirea corpurilor de iluminat existente având un consum ridicat de energie electrică cu corpuri de iluminat cu surse LED, completarea sistemului de iluminat public existent cu corpuri de iluminat cu surse LED (în situaţiile în care stâlpii de pe tronsonul respectiv nu sunt echipaţi cu corpuri de iluminat sau acestea sunt deteriorate/nefuncţionale), precum şi achiziţionarea şi instalarea sistemelor de telegestiune aferente obiectivelor de investiţii.

Modificarea și completarea Ghidului de finanțare a Programului privind creşterea eficienţei energetice a infrastructurii de iluminat public este justificată de următoarele rațiuni:

- eliminarea condiției de eligibilitate a solicitantului, referitoare la contribuția financiară în condițiile în care aceasta reprezintă numai criteriu de punctaj; corelativ, s-a clarificat textul care stabilește punctajul, și s-a completat cu punctajul acordat pentru contribuția proprie zero;

- clarificarea eligibilității proiectelor, în cazul în care sistemul de telegestiune existent la nivelul obiectivului de investiții propus îndeplinește condițiile tehnice din prezentul Ghid de finanțare; în același sens, s-a prevăzut posibilitatea ca solicitantul să completeze documentația de finanțare, cu o declarație pe propria răspundere;

- reglementarea condițiilor de valabilitate ale certificatelor de atestare fiscală depuse de solicitant la dosarul de finanțare, astfel încât să se asigure actualitatea certificării obligațiilor fiscale, în raport de data depunerii dosarului de finanţare;

- clarificarea posibilității depunerii, în copie, a atestatului auditorului/managerului energetic;

- clarificarea certificărilor specialistului în iluminat, care va face parte din colectivul de elaborare a DALI;

- modificarea textelor de reglementare privind comunicarea rezultatelor procesului de analiză; acestea s-au corelat cu textele referitoare la procedura de contestare a deciziilor Comitetului director şi/sau hotărârilor Comitetului de avizare;

- pentru claritate, în anexele la Ghidul de finanțare (anexa nr. 1 la ghidul de finanțare - ”Cerere de finanţare nerambursabilă”, anexa nr. 3 la contractul de finanţare - “Cerere de decontare”, anexa nr. 4 la contractul de finanţare - ”Cerere de avans”, anexa nr. 5 la contractul de finanţare, - ”Notă de stingere avans”) s-au completat textele referitoare la activităţile propuse a fi realizate prin proiect care nu sunt prevăzute în contractul de delegare ca investiţii asumate de operator, din punct de vedere financiar.

Modificările la *Ghidul de finanțare a Programului privind creşterea eficienţei energetice a infrastructurii de iluminat public*, astfel cum sunt înaintate prin prezentul proiect, au fost avizate în ședința Comitetului director al Administrației Fondului pentru Mediu din 17.02.2022.

Față de cele de mai sus și ținând seama de motivele invocate, vă rugăm să analizați și să aprobați ***proiectul de ordin pentru modificarea și completarea Ghidului de finanțare a Programului privind creşterea eficienţei energetice a infrastructurii de iluminat public, aprobat prin Ordinul ministrului mediului, apelor și pădurilor nr. 1866/2021.***

**PREȘEDINTE,**

**Fülöp Lóránd-Árpád**

 Șef serviciu Analiză și Avizare DJ,

 Andreea Coman